CELEX: 32016D2053
Language: sk
Date: 2016-11-14 00:00:00
Title: Rozhodnutie Rady (EÚ) 2016/2053 zo 14. novembra 2016 o podpise Rámcovej dohody medzi Európskou úniou a Kosovom (Týmto označením nie sú dotknuté pozície k štatútu a označenie je v súlade s rezolúciou BR OSN č. 1244/1999 a so stanoviskom Medzinárodného súdneho dvora k vyhláseniu nezávislosti Kosova. ) o všeobecných zásadách účasti Kosova na programoch Únie v mene Únie

25.11.2016   
               
               
                  SK
               
               
                  Úradný vestník Európskej únie
               
               
                  L 319/1
               
            ROZHODNUTIE RADY (EÚ) 2016/2053
      zo 14. novembra 2016
      o podpise Rámcovej dohody medzi Európskou úniou a Kosovom (*1) o všeobecných zásadách účasti Kosova na programoch Únie v mene Únie
      RADA EURÓPSKEJ ÚNIE,
      so zreteľom na Zmluvu o fungovaní Európskej únie, a najmä na jej článok 212 v spojení s článkom 218 ods. 5,
      so zreteľom na návrh Európskej komisie,
      keďže:
      
                  (1)
               
               
                  Európska rada 14. decembra 2007 zdôraznila, že Únia je pripravená zohrávať vedúcu úlohu pri posilňovaní stability v regióne, uviedla, že Únia je pripravená pomáhať Kosovu na ceste k udržateľnej stabilite, a potvrdila, že Únia je pripravená pomáhať hospodárskemu a politickému rozvoju prostredníctvom jasnej európskej perspektívy v súlade s európskou perspektívou regiónu.
               
            
                  (2)
               
               
                  Rada 7. decembra 2009 uvítala oznámenie Komisie zo 14. októbra 2009 s názvom „Kosovo – napĺňanie európskej perspektívy krajiny“ a vyzvala Komisiu, aby prijala potrebné opatrenia na podporu pokroku Kosova smerujúceho k Únii v súlade s európskou perspektívou pre tento región. Zdôraznila dôležitosť opatrení súvisiacich s obchodom a vízami a nabádala Komisiu, aby umožnila Kosovu zúčastňovať sa na programoch Únie, začleniť Kosovo do rámca hospodárskeho a fiškálneho dohľadu, aktivovať druhú zložku v rámci nástroja predvstupovej pomoci a posilniť dialóg v rámci procesu stabilizácie a pridruženia.
               
            
                  (3)
               
               
                  Rada 14. decembra 2010 uviedla, že so záujmom očakáva doručenie návrhu Komisie, ktorý by Kosovu umožnil zúčastňovať sa na programoch Únie. Komisia vydala takýto návrh v marci 2011.
               
            
                  (4)
               
               
                  Rada 5. decembra 2011 potvrdila svoje odhodlanie dosiahnuť dohodu o účasti Kosova na programoch Únie bez toho, aby boli dotknuté pozície členských štátov k otázke štatútu.
               
            
                  (5)
               
               
                  Rada 22. októbra 2012 poverila Komisiu začatím rokovaní s Kosovom o jeho účasti na programoch Únie.
               
            
                  (6)
               
               
                  Komisia prerokovala v mene Únie Rámcovú dohodu medzi Európskou úniou a Kosovom o všeobecných zásadách účasti Kosova na programoch Únie (ďalej len „dohoda“).
               
            
                  (7)
               
               
                  Kosovo vyjadrilo svoje želanie zúčastniť sa na viacerých programoch Únie.
               
            
                  (8)
               
               
                  Cieľom dohody je vykonávať opatrenia hospodárskej, finančnej a technickej spolupráce s Kosovom zo strany Únie podľa článku 212 Zmluvy o fungovaní Európskej únie.
               
            
                  (9)
               
               
                  Konkrétne podmienky vrátane príslušného finančného príspevku na účasť Kosova na jednotlivých programoch Únie by sa mali stanoviť v dohode medzi Komisiou konajúcou v mene Únie a orgánmi Kosova.
               
            
                  (10)
               
               
                  Podpisom dohody nie je dotknutá pozícia členských štátov k štatútu Kosova, o ktorom sa rozhodne v súlade s ich vnútroštátnou praxou a medzinárodným právom. Žiadny termín, formulácia alebo vymedzenie pojmu, ktoré sú použité v tomto rozhodnutí, dohode vrátane jej prílohy, alebo v programoch Únie, nepredstavuje uznanie Kosova ako nezávislého štátu Úniou ani jednotlivými členskými štátmi, ktoré Kosovo ako nezávislý štát neuznali.
               
            
                  (11)
               
               
                  Členské štáty môžu uplatniť svoje vnútroštátne postupy, keď dostanú dokumenty vydané orgánmi Kosova podľa dohody.
               
            
                  (12)
               
               
                  Dohoda by sa mala podpísať,
               
            PRIJALA TOTO ROZHODNUTIE:
      Článok 1
      Týmto sa v mene Únie schvaľuje podpis Rámcovej dohody medzi Európskou úniou a Kosovom o všeobecných zásadách účasti Kosova na programoch Únie s výhradou uzavretia uvedenej dohody (1).
      Článok 2
      Týmto sa predseda Rady poveruje určiť osobu(-y) splnomocnenú(-é) podpísať dohodu v mene Únie.
      Článok 3
      Toto rozhodnutie nadobúda účinnosť dňom jeho prijatia.
      
         V Bruseli 14. novembra 2016
         
            
               Za Radu
            
            
               predsedníčka
            
            G. MATEČNÁ
         
      
      
         (*1)  Týmto označením nie sú dotknuté pozície k štatútu a označenie je v súlade s rezolúciou BR OSN č. 1244/1999 a so stanoviskom Medzinárodného súdneho dvora k vyhláseniu nezávislosti Kosova.
      
         (1)  Text dohody sa uverejní spolu s rozhodnutím o jej uzavretí.